ԵՐԵՔ ԾԱՌԵՐՈՒՆ ՊԱՏԳԱՄԸ
 
Նոր տարուան առթիւ ստացուած շնորհաւորական Անգլերէն email-ի մը այս խորհրդածութիւնը թարգմանաբար կը բաժնեմ ԱՐԾԻՒ-ի ընթերցողներուն հետ, որպէս Քրիստոնէական ջերմ բարեմաղթութիւն եւ անդրադարձի հրաւէր, թէ մեր կեանքի երազներն ու փափաքները Աստուծոյ հոգատար ձեռքերով կը հիւսուին՝ երբ ամբողջական վստահութեամբ մեր անձերը Իրեն յանձնենք՝ Իր ուզած ժամանակին եւ Իր ցանկացած եղանակով մեզ Իր փառքին համար օգտագործելու:

            Անտառի մը մէջ երեք փոքր ծառեր կային, որոնք իրարու հետ իրենց երազներուն եւ ձգտումներուն մասին հետեւեալը խօսեցան:
         Առաջին ծառը ըսաւ. «Կը փափաքիմ օր մը ոսկիով, արծաթով եւ թանկագին ակերով լի գանձարկղ մը դառնալ, որ փորագրուած ըլլայ մանրակրկիտ զարդերով եւ բոլորին հիացումը իր վրայ կեդրոնացնէ»:
         Երկրորդ ծառը յարեց. «Օր մը հսկայ նաւ մը պիտի դառնամ եւ աշխարհի չորս կողմերը թագաւորներ ու թագուհիներ պիտի փոխադրեմ: Այնպէս մը պիտի ըլլամ, որ ամեն մարդ ապահով զգայ ինձմով նաւարկած ատեն»:
         Երրորդ ծառը աւելցուց. «Այնպէս պիտի աճիմ ու մեծնամ, որ անտառին ամենէն մեծ եւ բարակ ծառը դառնամ: Մարդիկ ամեն կողմէ պիտի տեսնեն զիս բլուրին գագաթը կանգնած եւ պիտի նախանձին, որ իմ տերեւներս Աստուծոյ երեսը կը գգուեն: Բոլոր ժամանակներու մեծագո՛յն ծառը պիտի ըլլամ եւ մարդիկ միշտ պիտի յիշեն զիս»:
         Երեք ծառերը այսպէս խօսեցան եւ աղօթեցին իրենց փափաքներու իրականացման համար: 
Քանի մը տարիներ ետք, երեք փայտահատներ անտառ եկան: Առաջին փայտահատը մօտեցաւ առաջին ծառին եւ ըսաւ. «Ի՜նչ տոկուն ծառ է. կրնամ փայտը ատաղձագործի մը ծախել», եւ զայն կտրեց: Ծառը այս լսելով շատ ուրախացաւ, որովհետեւ վստահ էր, թէ ատաղձագործը զինք գանձարկղի պիտի վերածէր…:
Երկրորդը կտրեց յաջորդ ծառը, ըսելով. «Ի՜նչ տոկուն ծառ է. կրնամ փայտը նաւեր շինող ընկերութեան մը ծախել»: Ծառը այս հեռանկարին մէջ իր նաւ դառնալը ապահոված ըլլալու գոհունակութիւնը ապրեցաւ…: 
Երբ երրորդ փայտահատը կացինը բարձրացուց, որ վերջին ծառը կտրէ՝ ծառը սարսափեցաւ, որովհետեւ ափսոսաց, որ իր երազը պիտի չ՚իրականանայ: Փայտահատը ըսաւ. «Այս ճղճիմ ծառին կարելի չէ մեծ յոյսեր կապել, բայց ձեռնունայն վերադառնալէն աւելի լաւ է՝ կտրեմ մօտս թող մնայ». եւ երրորդն ալ այս ծառը տարաւ իր հետ…:
Ատաղձագործը առաջին ծառէն անասուններու համար կերակուրի տուփ մը պատրաստեց, յարդով լեցուց եւ մսուրի մը մէջ դրաւ: Առաջին ծառին աղօթքը չլսուեցաւ:
Երկրորդ ծառէն ձկնորսութեան նաւակ մը շինուեցաւ, եւ ազնուականներ ծովէ ծով փոխադրելու երազը խորտակուեցաւ:
Իսկ երրորդ ծառը երկու կտորներու ջարդուեցաւ եւ որպէս անպէտք իր անկիւն մը նետուեցաւ:
Տարիներ անցան. ծառերը արդէն մոռցած էին իրենց փայփայած երազները…: 
Օր մը, այր մը եւ կին մը մսուր մտան. հոն, կինը ծնունդ տուաւ մանչ երեխայի մը եւ զայն առաջին ծառով պատրաստուած փայտեայ կերակուրի տուփին մէջ դրաւ: Ծառը շա՜տ ուրախացաւ, որովհետեւ զգաց, թէ բոլոր ժամանակներու մեծագոյն գանձը գրկած է…:
Աւելի տարիներ անցան եւ երկրորդ ծառով շինուած ձկնորսութեան նաւակին մէջ խումբ մը մարդիկ նստան: Անոնցմէ մին յոգնած էր եւ նաւակին մէջ քնացաւ: Երբ նաւակը ծովուն բացերն էր, փոթորիկ մը ելաւ եւ նաւը անդրադարձաւ, թէ չէր կրնար իր երազած ինքնավստահութիւնն ու ապահովութիւնը ներշնչել ճամբորդներուն: Միւս մարդիկը, վախցած եւ անճրկած, արթնցուցին իրենց քնացող ընկերը, որ յաղթական ձայնով հրահանգեց փոթորիկին. «Հանդարտէ՛», ու կատարեալ խաղաղութիւն տիրեց: Ծառը գիտցաւ, որ իր ապահովութիւնը Թագաւորներու Թագաւորին նաւը դառնալուն մէջ է…:
Վերջապէս, քանի մը տարիներ ետք, մէկը եկաւ եւ անտեսուած երրորդ ծառին երկու կտորները առաւ: Անոնք փողոցներու մէջ քաշկռտուեցան, երբ զանոնք կրող մարդը բազմութիւններու ծիծաղին եւ անարգանքին առարկան դարձաւ: Լեռան մը կողին, մարդը գամեցին փայտին եւ լեռան գագաթը տնկեցին՝ մեռնելու համար: Երբ Կիրակի եղաւ, ծառը գիտակցեցաւ, որ այնքա՜ն տոկուն է, որ կրնայ լեռան գագաթը առանձին կանգնած մնալ, որովհետեւ Յիսուս իր վրայ խաչուած ըլլալով ինք բոլորէն աւելի՛ մօտ է Աստուծոյ…:

(ԱՐԾԻՒ, 3 Յունուար 2002)				     Նարեկ Ծ. Վրդ. Ալեէմէզեան

